b'\n_START_ARTICLE_\nAfera Udba.net\n_START_PARAGRAPH_\nAfera Udba.net je bila politi\xc4\x8dna afera v Sloveniji leta 2003, ko je Du\xc5\xa1an S. Lajovic objavil spletno stran udba.net._NEWLINE_Na njej je objavil Centralno abecedno evidenco Republi\xc5\xa1kega sekretariata za notranje zadeve Socialisti\xc4\x8dne republike Slovenije, pod katerega je spadala tudi Slu\xc5\xbeba dr\xc5\xbeavne varnosti (SDV), naslednica Udbe. Objavil je le razlago kategorij in abecedni seznam (priimek, ime, datum rojstva, dosje SDV), tako tistih, ki jih je UDBA/SDV nadzorovala, tistih, ki so z njo sodelovali in tistih, ki so bili tam zaposleni. Temu je sledila afera Udba.net in posledi\xc4\x8dna ukinitev spletne strani._NEWLINE_Afera je bila dele\xc5\xbena predvsem naslednjih motivov: varstvo osebnih podatkov, kateri ljudje so bili nadzorovani s strani komunisti\xc4\x8dnega re\xc5\xbeima in kateri ljudje so sodelovali (kot tajni sodelavci) oz. bili zaposleni pri SDV oz. Udbi._NEWLINE_17. aprila 2003 je takratni glavni in\xc5\xa1pektor za varstvo osebnih podatkov Republike Slovenije, Jo\xc5\xbee Bogataj, izdal prepoved dostopa do spletne strani pod utemeljitvijo, da so na spletni strani objavljene vsebine, ki predstavljajo nezakonito obdelavo osebnih podatkov. 28. aprila je to odlo\xc4\x8dbo preklical._NEWLINE_8. aprila 2010 so slovenski mediji objavili, da je seznam ponovno dostopen na www.cae-udba.net . Naslednji dan seznam ni bil ve\xc4\x8d dostopen, ampak se je na navedenem naslovu pojavilo obvestilo: "DSX-NETWORKS S.P.R.L. The webmaster of this internet site is pleased to contact immidiatly DSX-NETWORKS. Le webmaster de ce site internet est pri\xc3\xa9 de prendre d\'urgence contact avec DSX-NETWORKS." Trenutno je stran normalno dostopna.'